Daisy Mathiassen kan ikke få barn nummer to. Ifølge hende sætter brugerbetalingen på kunstig befrugtning nemlig en stopper for det. - Det er jo så forfærdeligt at det er et pengespørgsmål og at det er penge, der skal bremse os i vores store drøm, sagde hun søndag på TV2/NORD. Men familien i Gøttrup kan øjne lys for enden af tunnellen. Hvis der kommer en ny regering til efteråret, bliver brugerbetalingen afskaffet. - Vi går ind for, at vi ruller det tilbage. Vi vil simpelthen have, at den gamle ordning skal være den, der er gældende, siger Flemming Møller Mortensen (Soc.dem.), der er medlem af Folketingets Sundhedsudvalg. Siden brugerbetalingen blev indført 1. januar er antallet af fertilitistbehandlinger på Dronninglund sygehus faldet med 14 procent - på landsplan var faldet på 20 procent i 1. kvartal. - Vi har simpelthen ikke råd til det. Det virker helt absurd og barokt, at man laver en handling som den her for at spare penge, siger Flemming Møller Mortensen. Indenrigs- og sundhedsminister Bertel Haarder (Venstre) vil ikke kommentere sagen endnu, fordi han mener at fødselstallet vil rette sig med tiden. Han har tidligere sagt i Folketinget, at hvis børnetallet falder, på grund af brugerbetalingen, vil regeringen skride ind. Men dokumentationen er tilsyneladende ikke stor nok endnu. Socialdemokraterne er derimod ikke i tvivl. - Det her, det vil vi rulle tilbage. Det kommer hurtigt efter at vi har fået regeringsmagten, siger Flemming Møller Mortensen.

Opsummering:
TV2/NORD fortalte søndag at antallet af barnløse par, som bliver kunstigt befrugtet er faldet drastisk efter at der er blevet indført brugerbetaling. Men står det til socialdemokraterne bliver loven lavet om så snart de kommer til magten.